Dôvodová správa

Všeobecná časť

Problematika vibrácií pri práci už dlhodobo patrí k najzávažnejším problematikám pracovného prostredia. V súčasnosti je táto oblasť upravená nariadením vlády SR č. 40/2002 Z.z. o ochrane zdravia pred hlukom a vibráciami, ktoré okrem iného stanovuje aj najvyššie prípustné hodnoty vibrácií pri práci.
V predkladanom návrhu nariadenia vlády sa v súlade s požiadavkami smernice Európskeho parlamentu 2002/44/ES upravujú limitné a akčné hodnoty vibrácií, ako aj požiadavky na ochranu zdravia zamestnancov exponovaných vibráciám pri práci.
Navrhovaná právna úprava je v súlade s Ústavou Slovenskej republiky, so zákonmi ako aj s medzinárodnými zmluvami a inými dokumentmi, ktorými je Slovenská republika viazaná.
Navrhovaná právna úprava je v súlade so smernicou Európskeho parlamentu 2002/44/ES z 25.júna 2002 o minimálnych zdravotných a bezpečnostných požiadavkách vyplývajúcich z vystavenia pracovníkov rizikám vzniknutým pôsobením fyzikálnych faktorov (vibrácie).
Návrh nariadenia vlády nemá hospodársky, finančný, environmentálny vplyv ani vplyv na zamestnanosť.

Osobitná časť

K § 1
Predmet úpravy vymedzuje okruh pôsobnosti nariadenia vlády ako aj pojmy a veličiny, potrebné pre určovanie a hodnotenie rizika, vyplývajúceho z vibrácií. Rozsah platnosti nariadenia vlády sa vzťahuje na všetky činnosti, pri ktorých zamestnanci počas svojej práce sú alebo môžu byť vystavení rizikám z vibrácií.

K § 2
Limitné a akčné hodnoty vibrácií sú ustanovené na ochranu zdravia a pre bezpečnosť pri práci. Oproti doteraz platnej legislatíve sa mení koncepcia najvyšších prípustných hodnôt stanovením akčných a limitných hodnôt vibrácií, pričom na každú z uvedených skupín sa viažu presne stanovené opatrenia, ktoré musia byť vykonané na ochranu zdravia zamestnancov.

K § 3
	Požiadavka na vykonanie opatrení na ochranu zdravia zamestnancov vychádza predovšetkým z hodnotenia rizík, vykonávanie ktorého patrí medzi základné povinnosti zamestnávateľa. Táto povinnosť je uložená v zákone NR SR č. 272/1994 Z.z. o ochrane zdravia ľudí v znení neskorších predpisov ako aj v zákone NR SR č. 330/1996 Z.z. o bezpečnosti a ochrane zdravia pri práci.

K § 4
	Ak posúdenie rizika preukáže možné riziko, vyplývajúce z expozície zamestnancov vibráciám, je potrebné vykonať opatrenia, ktoré ho majú odstrániť alebo znížiť na najnižšiu možnú mieru. Tieto opatrenia na zníženie expozície vibráciám majú byť vykonané predovšetkým pri zdroji, k ďalším opatrením patria napríklad voľba iného pracovného postupu alebo pracovného prostriedku, zmena riešenia pracovísk  a pracovných miest, obmedzenie dĺžky expozície, zabezpečenie vhodného odevu a režimu práce a pod.

K § 5
	Požiadavka na informovanie a odborný výcvik zamestnancov je jednou zo základných požiadaviek smerníc Európskeho spoločenstva.

K § 6
	Tento paragraf vymedzuje oblasti pôsobnosti tohto nariadenia vlády,  v ktorých je nutná konzultácia a účasť zamestnancov alebo ich zástupcov pri riešení problematiky bezpečnosti a ochrany zdravia pri práci .

K § 7
Zamestnávateľ zabezpečuje dohľad nad zdravím zamestnancov, u ktorých výsledky posúdenia preukázali špecifické zdravotné riziko. Súčasťou zdravotného dohľadu sú lekárske prehliadky. Cieľom týchto vyšetrení je včasné stanovenie začínajúcich zmien zdravotného v dôsledku a predchádzanie poškodeniu zdravia v dôsledku expozície vibráciám. Výsledky zdravotného dohľadu môžu byť dôvodom k preskúmaniu posúdenia rizika ako aj k vykonaniu doplňujúcich opatrení.

K § 8 
	V tomto paragrafe sú obsiahnuté základné požiadavky na meranie vibrácií a vyhodnotenie výsledkov meraní.

K § 9
	Záznamy  o posúdení a meraní vibrácií obsahujú potrebné identifikačné údaje o zamestnancovi, expozícii a vykonávanej práci, aby bolo možné v prípade potreby (napr. pri prešetrovaní choroby z povolania a pod.) zistiť skutočnú expozíciu zamestnanca aj neskôr, po skončení jeho expozície v riziku vibrácií.

K § 10
V tomto paragrafe sú obsiahnuté požiadavky na prevádzkový poriadok z hľadiska expozície vibráciám.

K § 11
	Smernica Európskeho parlamentu 2002/44/ES umožňuje využívanie prechodného obdobia pre zamestnávateľov, ktorí používajú pracovné zariadenia získané pred 6.  júlom 2007.

K § 12
	V tomto paragrafe je uvedená informácia o preberaní právneho aktu Európskej únie.		
K § 13
Navrhovaná účinnosť predkladaného nariadenia vlády je od 15. septembra 2005.

K prílohe č. 1
	Príloha obsahuje definíciu pojmov.

K prílohe č. 2
	Vymedzujú sa limitné a akčné hodnoty určujúcich veličín vibrácií pri práci.

K prílohe č. 3
	Uvádza sa právny akt ES a EÚ, ktorý sa týmto nariadením vlády preberá.